La delegació de Comerç inaugura esta setmana el tradicional mercat nadalenc i oferirà concerts gratuïts
17 de desembre 2019

![](/media/zh3eyskf/57_c_rp-presentacion-mercados-navidenos-y-conciertos-8.jpg)  
_La regidora de Comerç i Mercats, Gloria Parra_

  

El departament de Comerç ha presentat este matí les noves iniciatives que enguany s'han organitzat per a afavorir la campanya nadalenca a través de diferents accions que impulsen el comerç local. L'objectiu, per tant, és desenvolupar activitats que conviden els veïns i veïnes a realitzar les seues compres nadalenques en un ambient més agradable, millorant així el clima comercial de la ciutat.

  

En este sentit, des de la delegació de Comerç s'estan duent a terme diferents accions dirigides a la dinamització del comerç local que ja estan en marxa, com el sorteig de Nadal, la instal·lació de les llums nadalenques i el fil musical, el concurs d'aparadorisme i la ruta d'aparadors ‘Posa't en marxa i guanya el teu premi’, entre d'altres.

  

A totes les activitats esmentades se sumen novetats que s'hi han programat per a la campanya nadalenca d'enguany, com són els concerts nadalencs gratuïts, dirigits a un públic familiar, en els quals actuarà el grup Green Covers i interpretarà conegudes cançons de grups com Coldplay, U2, Depeche Mode o The Cure. El primer dels concerts serà el dissabte, 21 de desembre, en l'avinguda 9 d'Octubre del Port de Sagunt a les 18.30 hores. El següent concert es realitzarà el dissabte 4 de gener en Camí Reial a les 12.30 hores.

  

Tal com explica la regidora de Comerç i Mercats, Gloria Parra, esta iniciativa sorgix des del Consell Assessor de Comerç amb la finalitat d'oferir música en directe que afavorisca la creació d'un ambient familiar, un entorn per a passejar, veure aparadors i amenitzar les compres nadalenques. «**Esta és una mesura que ens fa molta il·lusió perquè és un projecte que ens ha costat molt d'esforç tirar-lo avant en estar al final de l'exercici i per les moltes campanyes que estem duent a terme des de Comerç, però al final, amb el suport de tots els departaments implicats, s'ha tirat avant**», explica la regidora.

  

A més, Gloria Parra ha destacat que la intenció dels concerts és atraure la gent a les zones comercials i «**que senta que està en ple nucli urbà però amb l'ambient d'un centre comercial. Es convertiràn en zona de vianants les àrees perquè siga una zona segura i confortable per a realitzar les compres escoltant el fil musical, la música familiar dels concerts en directe, etc. És una experiència que volem que siga favorable i ben rebuda per la població, esperem que entenga que, momentàniament, determinats carrers estaran tallats al trànsit, però demanem comprensió perquè, al final, que el comerç local funcione ens beneficia a tots i totes i, per això, hem d'implicar-nos a afavorir-lo**».

  

Finalment, la delegada de Comerç ha animat a tota la ciutadania a gaudir de l'ambient nadalenc i a assistir als concerts en els quals, a més, els assistents rebran obsequis o descomptes a través de bitllets o sortejos que realitzaran els comerciants el dia de l'esdeveniment.

  

**Tradicional mercat nadalenc**

  

Malgrat les novetats, la delegació de Comerç no ha volgut deixar de costat els costums, per la qual cosa enguany també s'instal·laran els tradicionals mercats nadalencs en tots dos nuclis. El primer dels mercats s'inaugurarà este divendres, 20 de desembre, en el Triangle Umbral del Port de Sagunt, on romandrà fins al 28 de desembre. Posteriorment es traslladarà a la plaça Cronista Chabret de Sagunt des del 29 de desembre fins al 6 de gener. En esta ocasió, els mercats han ampliat els seus dies i comptaran amb venedors majoritàriament locals que oferiran a la ciutadania productes característics d'estes dates festives com per exemple pesebres, adorns nadalencs i altres regals.

  

*   [](http://www.facebook.com/sharer.php?u=https://aytosagunto.es/va/actualitat/la-delegacio-de-comerc-inaugura-esta-setmana-el-tradicional-mercat-nadalenc-i-oferira-concerts-gratuits/ "Facebook")
*   [](http://twitter.com/share?url=https://aytosagunto.es/va/actualitat/la-delegacio-de-comerc-inaugura-esta-setmana-el-tradicional-mercat-nadalenc-i-oferira-concerts-gratuits/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-delegacio-de-comerc-inaugura-esta-setmana-el-tradicional-mercat-nadalenc-i-oferira-concerts-gratuits/ "Linked In")
*   [](mailto:?body=https://aytosagunto.es/va/actualitat/la-delegacio-de-comerc-inaugura-esta-setmana-el-tradicional-mercat-nadalenc-i-oferira-concerts-gratuits/)